### Resumé

Klimaplanen for Vejle Kommune fokuserer på at reducere CO2-udledningen med 70 % i 2030 og nå nettonul i 2050. En central del af klimaplanen er udarbejdelse af en Strategisk Energiplan. Vejle Kommune har udarbejdet forslag til fælles strategisk energiplan i samarbejde med Fredericia, Middelfart og [adresse]. Den fælles Strategiske Energiplan belyser de centrale udfordringer og muligheder i overgangen til et bæredygtigt energisystem, og opstiller konkrete handlinger og næste skridt. Planen omfatter også [adresse] egne specifikke strategier, herunder Proces- og prioriteringsprincipper for vedvarende energianlæg og Varmeplanen fra 2023.

### Sagsfremstilling

Klimaplanen for Vejle Kommune udpeger Strategisk Energiplan, som et af de tre centrale områder for at nå i mål med 70 % reduktion af CO2 i 2030 og nettonul i 2050. Den strategiske energiplan består af en fælles plan, der er udarbejdet i samarbejde med Fredericia, Middelfart og [adresse] og en Vejle del, der kun er gældende for Vejle Kommune. Derudover er de allerede politisk vedtagne Proces- og prioriteringsprincipper for placering af vedvarende energianlæg og Varmeplanen fra 2023 også en del af den samlede strategi for fremtidens bæredygtige energisystem. Strategier, planer og principper er vedtaget løbende, da det går rigtig stærkt på energiområdet. De vedtagne planer og politikker har sikret, at selvom udviklingen er gået hurtigt, er den sket i den af byrådet ønskede politiske retning.

![](data:image/jpeg;base64...)

Billedet viser: De fire Strategier, planer og politiske prioriteringsprincipper der til sammen udgør den samlede strategi for fremtidens bæredygtige energisystem.

**Indhold - fælles plan**

Den fælles Strategiske Energiplan belyser de centrale udfordringer og muligheder i overgangen til et bæredygtigt energisystem. Rapporten er inddelt i følgende temaer: Fremtidens energisystem, forsyningssikkerhed, rammevilkår, sektorkobling, erhvervsudvikling, Power to X, ressourcer og infrastruktur og varmeplanlægning.

Under hvert tema er følgende beskrevet: Status, fremtidstendenser, sektorkobling, dilemmaer/udfordringer og næste skridt. Næste skridt er en opsamling på hele temaet og omhandler både næste skridt i forhold til fremtidstendenser, dilemmaer/ udfordringer mv.

Hovedpunkterne i planforslaget inkluderer etablering af vedvarende energianlæg samlet i energiparker, forbedring af energiinfrastrukturen og optimering af rammevilkår. Planen fremhæver betydningen af sektorkobling, hvor synergier mellem forskellige energisektorer kan udnyttes for at skabe et mere fleksibelt og robust energisystem. Ligesom et effektivt, forsyningssikkert og grønt energisystem er vigtigt for fremtidens erhvervsudvikling.

Power to X-teknologier skal i fremtiden bruges til at omdanne grøn strøm til andre energiformer, der kan lagres og transporteres, f.eks. brint. Energien kan anvendes i sektorer og virksomheder, der ikke umiddelbart kan elektrificeres. Power to X kræver både vand og kulstof, og der er derfor i fremtiden behov for en strategi for teknisk vand og sikring af bæredygtige kulstofkilder.

Planen påpeger også udfordringerne ved at sikre tilstrækkelig og rettidig udbygning af el- og brintnet, samt nødvendigheden af at navigere i udfasningen af naturgas. Varmeplanlægning spiller en central rolle i at sikre afbalancering af fremtidens energisystem.

Den fælles Strategiske Energiplan er et vigtigt skridt mod at koordinere indsatsen på tværs af kommunegrænser og sektorer for at opnå en bæredygtig energifremtid. Det kræver fortsat dialog, samarbejde og proaktiv tilgang til de regulatoriske, tekniske og organisatoriske barrierer.

**Indhold - Vejle plan**

Som supplement til den fælles Strategiske Energiplan er der også udarbejdet en supplerende del med emner, der er specifikke for Vejle Kommune. Vejle-delen er inddelt i 3 emner: Vores fælles energi og gode energivaner, Vejle Kommune går forrest og bæredygtig vedvarende energiproduktion:

Afsnittet vores fælles energi og gode energivaner handler om, hvad man som borger kan gøre, herunder lokalt engagement og energibesparelser i hverdagen. Afsnittet Vejle Kommune går forrest handler om, at Vejle Kommune, som den største bygningsejer i kommunen, har et særligt ansvar for at forfølge målene i klimaplanen. Endelig handler afsnittet bæredygtig vedvarende energiproduktion om, at produktionen skal foregå bæredygtigt, og at Vejle Kommune understøtter cirkulær tankegang omkring materialer og processer, der sikrer en fortsat bæredygtig udvikling.

**Politiske prioriteringer og videre arbejde**

I den fælles Strategiske Energiplan er der udpeget en række kommende projekter og handlinger som kommunerne fælles skal arbejde videre med. Konkret er der udpeget følgende emner og handlinger, der skal belyses nærmere:

* Energiparker - konkrete placeringer
* Sektorkobling - understøtte netværk på tværs
* Fremtidens fjernvarme - samarbejde mellem kommuner og centrale aktører om fremtidens varmeforsyning (overskudsvarme, Energnist, biomasse, fremtidens energi).
* Proaktiv udvikling af elnettet - løbende dialog og høringssvar ved udviklingsplaner
* Brint infrastruktur - sikre den nødvendige infrastruktur til [adresse]
* PtX og teknisk vand - vandhieraki og strategi
* Biomasse, biogas og landbrugets rolle i fremtiden, samarbejde med landbruget
* Krav til virksomheder - grønne regnskaber - overblik over ESG krav og kommunernes rolle
* Gas - afvikling og forsyningssikkerhed for virksomheder - overblik
* Regulatoriske barrierer - rammevilkår for fjernvarme, og overblik over regulatoriske barrierer generelt.

Derudover arbejdes der videre med vedvarende energiproducerende anlæg 3 konkrete steder i Vejle Kommune, som vedtaget på Byrådet i efteråret 2023. Stederne er udvalgt på baggrund af de politisk vedtagne principper for placering af vedvarende energiproducerende anlæg, og understøtter samtidig de fremtidstendenser, der er belyst i den fælles strategiske energiplan, herunder mulighed for sektorkobling, synergier og erhvervsudvikling i energiparker. Derudover er der i udpegningerne lagt vægt på hensyn til natur, landskab, naboer og geografisk spredning mv. Konkret er [adresse], Give området og [adresse] udpeget til områder for fremtidig produktion af vedvarende energi/energiparker. Hvis alle tre områder realiseres vil vi nå i mål med klimaplanens målsætning om 65 % selvforsyning fra sol og vind i 2030.

**Borgerinddragelse**

Vejle Kommune prioriterer borgerinddragelse i etableringen af vedvarende energiprojekter gennem de vedtagne politiske proces- og prioriteringsprincipper. Disse principper omfatter tidlig inddragelse af lokale for at fremme lokalsamfundets engagement og indsigt i projekterne. Endvidere understøttes lokalt ejerskab og integration med andre lokale energiprojekter. Vejle Kommune godkender kun projekter, der har gennemgået en omfattende lokal dialogproces og hvor projektet indeholder fordele for lokalsamfundet.

**Høringsperiode**

Planen sendes i høring i 8 uger.

### Klima og resiliensvurdering

Den Strategiske Energiplan understøtter arbejdet med at reducere kommunens CO2-udledning. Stationær energi forårsager ca. 1/3 af kommunens CO2-udledning, og det er derfor helt centralt at arbejde med området for at nå klimamålene om 70 % reduktion i 2030 og nettonul i 2050. Den strategiske Energiplan belyser hvordan vi helt konkret opnår målene frem til 2030 på en måde der samtidig sikrer det rette strategiske fokus, synergier og den bæredygtige energiproduktion.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 24. juni 2024, punkt 103:

**at** udvalget anbefaler over for Byrådet, at forslag til Strategisk Energiplan - fælles del - vedtages og offentliggøres i otte uger.

**at** udvalget anbefaler over for Byrådet, at forslag til Strategisk Energiplan - Vejle del - vedtages og offentliggøres i otte uger.

####

#### Beslutning fra Klima-, Natur- og Miljøudvalget, den 24. juni 2024, punkt 103:

Anbefalet, med den bemærkning at udvalget overvejer at indkalde til et temamøde for alle interessenter ifbm. høringsfasen.

Osvald Toft og Mathias Kristoffersen var fraværende.

####

#### Beslutning fra Økonomiudvalget, den 5. august 2024, punkt 189:

Anbefales.

Gunnar Kristensen tog forbehold for sin stillingtagen til Byrådets behandling af sagen.

Borris Svendsen deltog ikke i behandlingen af punktet.

Fraværende: Klaus Hermansen.

### Beslutning

Godkendt.

Gunnar Kristensen stemte imod.

Fraværende: Pete Eriksen.

Fraværende: Finn Bertelsen. I stedet mødet Ørni Jespersen.